Viinahäät
Viinahäät. Eräässä talossa Siikajoella pitivät talon renki ja piika häitään viime loppiaispäivänä. Sulho hankki viinaa lähimmästä polttimosta, johon hän uhrasi koko viimevuotisen rahapalkkansa 100 markkaa, ja morsian viime vuoden palkkarahoillaan piti huolta syötävän puolesta. Nuorisoa oli runsaasti kutsuttu iloitsemaan onnellisten kanssa. Sattuipa siinä sulhon ja morsiamen välillä keskustelua hääkuluista, joka päättyi lopulla riidaksi, jotta ilonnestettä maistanut sulho rupesi morsiantansa pahoin pitelemään kahden kesken. Muutamat hääjoukosta pistäysivät välittäjäksi, mutta saivat sulhon puukosta palkkansa. Kolme sai pahoja haavoja ja sulho sidottiin köysiin, sekä morsian päätti ruveta hakemaan eroa rakastetustansa.

[Lähde: Uusi Suometar 31.1.1890 sivu 3]

</div>

Alkoholi
Anonyymi
Uusi Suometar
1890